من نه شاه، من نه سولطان، نه یاراشیق، نه زینت،
نه افسانه، نه ملک، نه سارای، نه سلطنت،
نه قدیم عصرلری یادا سالیب آغلایان،
نه عؤمرونو غزله، مرثیهیه باغلایان،
نه دؤورون حاکیمینه شئعر یازیب پول آلان،
نه جلّادلار اؤنونده حیات اۆچون آلچالان،
نه پئیمانا، نه ساقی، نه سراب شاعیرییم،
آزادلیغین جارچیسی اینقیلاب شاعیرییم.
من اییلیب حاکیمین اللریندن اؤپمهدیم،
شئعریمی چیچک کیمی آیاقلارا سپمهدیم.
نه آجیز بیر بندهیم، نه ساتیلمیش بیر غولام،
نه سارای مدّاحییام درگاهلاردان قووولام.
من ائللرین اوغلویام، ائللر بؤیوتموش منی.
شئعریم ائلدن آلیبدیر بو ایلهامی، قۆّهنی.
من نه شام، نه پروانه، نه روباب شاعیرییم،
آزادلیغین جارچیسی اینقیلاب شاعیرییم.
منیم کؤنول دفتریم بنزهییر گۆلوستانا،
اوندا یئر وئریلمهمیش قارلی قؽشا، توفانا،
بیر باهار عطری واردیر هر شئعریمده، سؤزومده،
باهارین حسرتیله یاشاییرام اؤزوم ده.
من ال آچیب گؤیلردن دیلهمهدیم آزادلیق،
منیم آرخالاندیغیم اونلاردان داها آرتیق.
اؤلکهلر حسرت چکن آفیتاب شاعیرییم،
آزادلیغین جارچیسی اینقیلاب شاعیرییم.
اردبیل. ۱۹۴۱
azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab